钦定古今图书集成/明伦汇编/氏族典/第236卷 > 张绾
## 钦定古今图书集成/明伦汇编/氏族典/第236卷 > 张绾

按《梁书张缅传》，“绾字孝卿，缵第四弟也。初为国子生，
射策高第。起家长兼秘书郎，迁太子舍人、洗马、中舍
人，并掌管记。累迁中书郎、国子博士，出为北中郎长
史、兰陵太守，还除员外散骑常侍。时丹阳尹西昌侯萧渊藻以久疾未拜，敕绾权知尹事，迁中军宣城王
长史，俄徙御史中丞。大同四年元日，旧制，仆射、中丞”
坐位东西相当。时绾兄缵为仆射，及百司就列，兄弟
导驺，分趋两陛，前代未有也，时人荣之。岁馀，出为豫
章内史。绾在郡述制旨，《礼记》正言、义，四姓衣冠士子
听者常数百人。八年，安成人刘敬宫挟妖道，聚党攻
郡，进寇豫章新淦县。绾修城隍，设战备，募召敢勇，得
万馀人。刺史湘东王遣司马王僧辩帅兵讨贼，受绾
节度，旬月间，贼党悉平。十年，复为御史中丞，加通直
散骑常侍。绾再为宪司弹纠，无所回避，豪右弹之。太
清二年，迁左卫将军，会侯景寇至，入守东掖门。三年，
迁吏部尚书。宫城陷，绾出奔，外转至江陵，湘东王承
制授侍中、左卫将军、相国长史，出为持节、云麾将军、
湘东内史。承圣二年，征为尚书右仆射，寻加侍中。明
年，江陵陷，朝士俘入关，绾以疾免。后卒于江陵，时年
六十三。次子交，字少游，颇涉文学，选尚太宗第十一
女安阳公主。承圣二年，官至太子洗马，秘书丞，掌东
宫管记。